**NÁRODNÁ RADA SLOVENSKEJ REPUBLIKY**

**IX. volebné obdobie**

Číslo: KNR – VOB – 1328/2024 - 10

**428a**

**Informácia**

Výboru Národnej rady Slovenskej republiky pre obranu a bezpečnosť o výsledku prerokovania návrhu poslancov Národnej rady Slovenskej republiky Martina DUBÉCIHO, Zuzany MESTEROVEJ a Zuzany ŠTEVULOVEJ na prijatie uznesenia Národnej rady Slovenskej republiky k zriadeniu Komisie na prešetrenie atentátu na predsedu vlády Roberta Fica a prevenciu ďalších útokov na ústavných činiteľov a iné verejne činné osoby **(tlač 428)**

-----------------------------------------------------------------------------------------------------------------

Výbor Národnej rady Slovenskej republiky pre obranu a bezpečnosť ako gestorský výbor k návrhu poslancov Národnej rady Slovenskej republiky Martina DUBÉCIHO, Zuzany MESTEROVEJ a Zuzany ŠTEVULOVEJ na prijatie uznesenia Národnej rady Slovenskej republiky k zriadeniu Komisie na prešetrenie atentátu na predsedu vlády Roberta Fica a prevenciu ďalších útokov na ústavných činiteľov a iné verejne činné osoby **(tlač 428)** podáva Národnej rade Slovenskej republiky túto informáciu.

Predseda Národnej rady Slovenskej republiky svojím rozhodnutím č.  **456** z 27. augusta 2024 pridelil predmetný návrh na prerokovanie Výboru Národnej rady Slovenskej republiky pre obranu a bezpečnosť ako gestorskému výboru.

**Výbor Národnej rady Slovenskej republiky** **pre obranu a bezpečnosť** prerokoval uvedený návrh (**tlač 428**) v určenej lehote na svojej 24. schôdzi výboru a neprijal **k nemu platné uznesenie,** nakoľko návrh uznesenia nezískal potrebnú väčšinu členov výboru.

Prílohou tejto informácie je návrh na uznesenie Národnej rady Slovenskej republiky v znení predloženého návrhu skupiny poslancov.

v Bratislave 9. septembra 2024

**Tibor GAŠPAR, v.r.**

predseda výboru

------------------------------------------------------------------------------------------------

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... septembra 2024

**k zriadeniu Komisie na prešetrenie atentátu na predsedu vlády Roberta Fica a prevenciu ďalších útokov na ústavných činiteľov a iné verejne činné osoby**

**Národná rada Slovenskej republiky**

1. **konštatuje**

A.1. atentát na predsedu vlády Slovenskej republiky Roberta Fica z 15. mája 2024 je bezprecedentným a odsúdeniahodným činom, ktorý šokoval slovenskú spoločnosť;

A.2. riadne a transparentné vyšetrenie atentátu na predsedu vlády Slovenskej republiky Roberta Fica z 15. mája 2024 je vo verejnom záujme a je predpokladom pre obnovenie dôvery všetkých obyvateľov krajiny v právny štát v ktorom politické násilie nemá miesto,

1. **zriaďuje**

B.1. na obdobie 1 roka od prijatia tohto uznesenia Komisiu pre prešetrenie atentátu na predsedu vlády a prevenciu ďalších útokov na ústavných činiteľov a iné verejne činné osoby podľa § 61 ods. 1 Rokovacieho poriadku ako svoju dočasnú komisiu,

1. **poveruje**

C.1. podpredsedu Národnej rady Slovenskej republiky dočasne povereného výkonom právomocí predsedu Národnej rady Slovenskej republiky Ing. Petra Žigu, PhD., aby vykonával úlohy dočasného predsedu Komisie do zvolenia riadneho predsedu a do jedného mesiaca od schválenia tohto uznesenia na základe dohody s poslaneckými klubmi pripravil a Národnej rade Slovenskej republiky predložil návrh uznesenia, ktoré určí počet členov Komisie a pomerné zastúpenie poslaneckých klubov, návrh na voľbu predsedu Komisie a členov Komisie a ktoré bude obsahovať Štatút a Rokovací poriadok Komisie; členov Komisie a predsedu Komisie volí a odvoláva Národná rada Slovenskej republiky,

1. **ukladá**

D.1. predsedovi Komisie do jedného roka od zriadenia Komisie vypracovať a predložiť Národnej rade Slovenskej republiky na prerokovanie správu, ktorá zhodnotí situáciu týkajúcu sa atentátu na predsedu vlády a prevenciu ďalších útokov na ústavných činiteľov a iné verejne činné osoby.